**Conclusion**

מאמר זה מנתח כיצד חמאס השתמשה באופן נרחב בOSINT בכדי לאסוף מידע על ישראל לאורך שנות העימות בין שני הצדדים. המודיעין שנאסף באופן זה שימש את חמאס לצרכים מגוונים שונים; מידע שסייע להוצאה לפעול של פיגועי טרור, מידע שעזר לארגון להיערך לעימות עם ישראל ומידע ששימש לגיבוש תמונת המצב האסטרטגית ביחס לישראל ותכניותיה כלפי רצועת עזה. בתוך כך, ניצלה חמאס את הפתיחות התקשורתית היחסית שיש בישראל כמדינה דמוקרטית ומביאה לכך שמידע ביטחוני רב ומגוון מצוי גלוי לעין כל, ובכך קיבלה לידיה מידע ערכי בדרך נגישה, פשוטה וזולה.

עם זאת, הוא גם ממחיש את המגבלות המודיעיניות של חמאס בהשגת מידע ערכי שקשור להיבטים אסטרטגיים ותהליכי קבלת החלטות של ישראל. ההתבססות של חמאס על OSINT לשם הערכת הסבירות שישראל תפתח במערכה רחבת היקף כנגדו הביאה לכשלים בהערכה של הפעילות הישראלית ופגעה קשות בארגון. חולשה זו זוהתה גם על ידי ישראל והביאה לניצולה לשם ביצוע פעילות הונאה מוצלחת שאפשרה הפתעה שתורגמה להישגים ממשיים עבורה בעימות מול חמאס.

התופעה המתוארת במאמר זה, מעידה על המורכבות של אי-הסימטריות במאבק בין מדינה לשחקן לא מדינתי. אמנם בהיבטי העוצמה הצבאית ה"טהורה" מובן כי לשחקן המדינתי יש יתרון והוא השחקן החזק, אך מתברר שבתחומים אחרים הוא דווקא החשקן החלש. בהקשר המאמר, השחקן המדינתי הדמוקרטי סובל מנחיתות בסוגיית היכולת להגן על סודותיו לבל יתגלו בתקשורת הגלויה נוכח מאפייני המשטר והחברה הדורשים חופש ביטוי ומכבדים את זכות הציבור לדעת. נחיתות זו מתורגמת ליתרון של החשקן הלא מדינתי בהפקת מודיעין זול, זמין וערכי לצרכיו ומחייבת את השחקן המדינתי למודעות רבה למישור המודיעיני של התקשורת הגלויה לשם אבטחת המידע מצד אחד וניצול הזדמנויות שהתופעה הזו מזמנת מצד שני.

ניתוחה של פעילות המודיעין של שחקן לא-מדינתי בדיסציפלינה מסוימת, הנעשה במאמר זה, הוא נדבך זאת ועוד, נוסף בתשתית המתפתחת של המחקר הנוגע למודיעין של ארגונים לא מדינתיים. כפי שהולך ומתברר, מדובר בתופעה בעלת מאפיינים ייחודיים ומחייבת המשך מחקר ופיתוח בכדי להתחקות אחריה במלואה ולהעלותה למודעות בשיח האקדמי, הממסדי-ביטחוני והציבורי.